SK Úradný vestník Európskej únie L 206/46

POKYNY PRE TAJOMNÍKA SÚDU PRE VEREJNÚ SLUŽBU EURÓPSKEJ ÚNIE

z 21. mája 2014

SÚD PRE VEREJNÚ SLUŽBU EURÓPSKEJ ÚNIE,

NA NÁVRH PREDSEDU SÚDU PRE VEREJNÚ SLUŽBU,

so zreteľom na rokovací poriadok prijatý 21. mája 2014

a najmä na jeho článok 132,

prijíma tieto

POKYNY PRE TAJOMNÍKA

Článok 1

Definície

Všetky ustanovenia prijaté v článku 1 rokovacieho poriadku platia rovnako aj pre tieto pokyny.

Článok 2

Právomoci a zastupovanie tajomníka

Právomoci tajomníka sú uvedené v článku 20 rokovacieho poriadku. Jeho zastupovanie sa uskutočňuje v súlade s článkami 18 a 19 rokovacieho poriadku.

Článok 3

Úradné hodiny kancelárie Súdu

1. Kancelária Súdu je otvorená počas pracovných dní. Za pracovné dni sa považujú všetky dni okrem sobôt, nedieľ a oficiálnych sviatkov uvedených v zozname podľa článku 25 ods. 2 rokovacieho poriadku.

2. Ak je pracovný deň pre úradníkov alebo zamestnancov inštitúcie sviatkom v zmysle predchádzajúceho odseku, možnosť spojiť sa s kanceláriou Súdu zabezpečuje počas úradných hodín stála služba.

3. Úradné hodiny kancelárie Súdu sú od 9.00 hod. do 12.00 hod. a od 14.30 hod. do 16.30 hod. Počas súdnych prázdnin podľa článku 25 ods. 2 rokovacieho poriadku je kancelária Súdu v piatok popoludní pre verejnosť zatvorená.

4. Priestory kancelárie Súdu sú prístupné iba pre zástupcov účastníkov konania alebo pre osoby nimi náležite splnomocnené, ako aj pre osoby, ktoré podávajú žiadosť o právnu pomoc.

5. Ak je kancelária Súdu zatvorená, procesné písomnosti možno riadne podať v akúkoľvek dennú alebo nočnú hodinu u pracovníka strážnej služby pri vchode do budovy Súdneho dvora Európskej únie na rue du Fort Niedergrünewald v Luxemburgu. Pracovník strážnej služby vyznačí dátum a hodinu ich podania, ktoré sú záväzné, a na požiadanie prevzatie potvrdí.

Článok 4

Register

1. Do registra sa zapisujú rozsudky a uznesenia, ako aj všetky procesné písomnosti vložené do spisov týkajúcich sa vecí prejednávaných Súdom pre verejnú službu v poradí, v akom boli podané, s výnimkou písomností, ktoré sa vyhotovili na účely urovnania sporu zmierom v zmysle článku 90 rokovacieho poriadku a sú uvedené v článku 6 ods. 4 týchto pokynov.

2. Poznámku o zápise do registra obsahujúcu označenie poradového čísla a dňa zápisu do registra tajomník vyznačí na origináli každej procesnej písomnosti alebo na znení, ktoré sa považuje za originál tejto písomnosti v zmysle článku 3 rozhodnutia Súdu pre verejnú službu z 20. septembra 2011 o podávaní a doručovaní procesných písomností prostredníctvom aplikácie e-Curia (Ú. v. EÚ C 289, s. 11) (ďalej len „rozhodnutie o e-Curii“), a na žiadosť účastníkov konania aj na kópiách predložených na tento účel. Poznámku na origináli procesnej písomnosti podpíše tajomník.

3. Zápisy do registra sa číslujú plynulo vzostupne. Obsahujú údaje potrebné na identifikáciu procesnej písomnosti, najmä deň podania, deň zápisu, číslo veci a povahu písomnosti.

4. Na účely uplatnenia predchádzajúceho odseku sa podľa okolností veci zoberie do úvahy:

— deň, keď bola procesná písomnosť prijatá tajomníkom, úradníkom alebo zamestnancom kancelárie Súdu,

— dátum uvedený v článku 3 ods. 5 vyššie,

— dátum uvedený v článku 5 rozhodnutia o e-Curii

— alebo v prípadoch upravených v článku 54 prvom odseku štatútu a článku 8 ods. 1 prílohy I štatútu deň predloženia procesnej písomnosti tajomníkovi Súdneho dvora alebo Všeobecného súdu.

5. Každá oprava sa vyznačí v registri. Register vedený v elektronickej forme je koncipovaný tak, aby žiaden zápis nemohol byť vymazaný a aby dodatočná zmena alebo oprava zápisu bola viditeľná.

Článok 5

Spisová značka

1. Pri zápise žaloby do registra sa veci pridelí poradové číslo, ktorému predchádza „F-“ a po ktorom nasleduje rok. V prípade uplatnenia článku 45 ods. 2 tretieho pododseku rokovacieho poriadku údaj o roku v spisovej značke zodpovedá dňu podania dokumentu, ktorý sa zohľadňuje na účely dodržiavania procesných lehôt.

2. Návrhom na nariadenie predbežného opatrenia, na opravu alebo výklad rozsudku či uznesenia, na obnovu konania, návrhom tretej osoby na zmenu rozsudku, návrhom na určenie výšky trov konania a žiadostiam o právnu pomoc v súvislosti s prebiehajúcimi konaniami sa pridelí rovnaké poradové číslo ako veci samej, po ktorom nasleduje poznámka, že ide o osobitné samostatné konania. V prípadoch oddelenia vecí uvedeného v článku 44 ods. 2 rokovacieho poriadku ostáva veci oddelenej od ostatných rovnaké poradové číslo, po ktorom nasleduje údaj, že bola oddelená, prípadne číselné odlíšenie. Návrhu, ktorému predchádzalo podanie s ním súvisiacej žiadosti o právnu pomoc, sa pridelí rovnaké poradové číslo ako tejto žiadosti. Ak Všeobecný súd v rozhodnutí o odvolaní vráti vec na ďalšie konanie, o veci sa ďalej koná pod číslom, ktoré jej bolo pôvodne pridelené v konaní pred Súdom pre verejnú službu, doplneným o poznámku označujúcu vrátenie.

Článok 6

Spis a prístup k spisu

1. Spis týkajúci sa veci obsahuje procesné písomnosti, prípadne ich prílohy, ktoré obsahujú poznámku uvedenú v článku 4 ods. 2 týchto pokynov, s výnimkou tých, ktoré boli odmietnuté podľa článku 8 týchto pokynov, rozhodnutia prijaté v tejto veci vrátane rozhodnutí o odmietnutí prijatia procesných písomností, prípravné správy pre pojednávanie, zápisnice z pojednávaní, písomnosti doručené tajomníkom, prípadne akúkoľvek inú písomnosť či korešpondenciu, ktorú je potrebné zohľadniť pri rozhodovaní vo veci.

2. V prípade pochybností tajomník požiada predsedu, aby rozhodol o vložení procesnej písomnosti do spisu.

3. Písomnosti tvoriace spis sú očíslované vzostupne.

4. Odchylne od odseku 1 sa procesné písomnosti vyhotovené na účely urovnania sporu zmierom v zmysle článku 90 rokovacieho poriadku (pozri článok 4 ods. 1 týchto pokynov) zaradia do osobitnej časti spisu.

5. Znenia procesných písomností obsahujúce dôverné údaje a znenia neobsahujúce dôverné údaje sa zatriedia do oddelených zväzkov spisu. Prístup k zväzku s dôvernými údajmi je vyhradený pre účastníkov konania, voči ktorým dôverné zaobchádzanie nebolo nariadené.

6. Procesnú písomnosť predloženú v rámci veci, vloženú do spisu týkajúceho sa tejto veci, nemožno zohľadniť na účely prípravy konania v inej veci.

7. Po skončení konania zabezpečí tajomník uzavretie spisu a jeho archivovanie. Uzavretý spis obsahuje zoznam procesných písomností vložených do spisu, s výnimkou písomností vyhotovených na účely urovnania sporu zmierom v zmysle článku 90 rokovacieho poriadku s uvedením ich čísla, ako aj úvodnú stranu uvádzajúcu spisovú značku, účastníkov konania a dátum uzavretia spisu.

Článok 7

Dôverné zaobchádzanie

1. Bez toho, aby boli dotknuté ustanovenia článku 47 ods. 1 rokovacieho poriadku, pokiaľ ide o procesné písomnosti, ktoré hlavní účastníci konania zamýšľajú predložiť z vlastnej iniciatívy alebo na žiadosť Súdu pre verejnú službu, hlavní účastníci konania upozornia na prípadnú prítomnosť dôverných údajov a zároveň predložia znenie, v ktorom sú tieto údaje vynechané. V takom prípade dotknutý účastník konania zašle Súdu pre verejnú službu aj jedno úplné znenie predmetnej procesnej písomnosti, aby tento súd mohol preskúmať jednak, či všetky vynechané údaje sú skutočne dôverné, a jednak, či takéto vynechanie údajov nezasahuje ani do práva druhého účastníka konania na spravodlivé súdne konanie, ani do riadneho výkonu spravodlivosti. Súd pre verejnú službu prípadne požiada o predloženie upraveného znenia. Po skončení preskúmania Súd pre verejnú službu úplné znenie dotknutej písomnosti vráti.

2. Účastník konania môže požiadať, aby sa mu v súlade s článkom 87 ods. 1 rokovacieho poriadku povolilo dôverné zaobchádzanie s niektorými údajmi v spise vo vzťahu k vedľajšiemu účastníkovi alebo v prípade spojenia vecí podľa článku 44 ods. 3 rokovacieho poriadku vo vzťahu k inému účastníkovi konania v spojenej veci.

Článok 8

Odmietnutie procesných písomností a odstránenie nedostatkov

1. Tajomník dohliada na súlad procesných písomností vložených do spisu s ustanoveniami štatútu, rokovacieho poriadku a s praktickými pokynmi pre účastníkov konania, ako aj s týmito pokynmi pre tajomníka. V prípade potreby môže účastníkom konania určiť lehotu na odstránenie nedostatkov doručených procesných písomností. Nesplnenie náležitostí môže mať za následok formálnu neprípustnosť žaloby alebo iného podania.

2. Tajomník odmietne zapísať do registra procesné písomnosti, ktoré rokovací poriadok nestanovuje. V prípade pochybností alebo námietok účastníkov konania požiada tajomník o rozhodnutie predsedu.

3. Bez toho, aby boli dotknuté ustanovenia článku 45 ods. 2 tretieho pododseku rokovacieho poriadku a rozhodnutia o e-Curii, tajomník prijme len originál procesnej písomnosti vlastnoručne podpísaný zástupcom účastníka konania.

4. Tajomník dohliada na to, aby objem procesných písomností vrátane ich príloh nedosiahol mieru, ktorá by bola v rozpore s riadnym výkonom spravodlivosti, a aby sa ich podanie uskutočnilo v súlade s relevantnými ustanoveniami praktických pokynov pre účastníkov konania.

5. Okrem prípadov výslovne upravených rokovacím poriadkom tajomník odmietne vyjadrenia alebo procesné písomnosti účastníkov konania vyhotovené čo len sčasti v inom jazyku, než je jazyk konania. V riadne odôvodnených prípadoch však tajomník môže predbežne prijať aj prílohy v inom jazyku, než je jazyk konania. V prípade pochybností alebo námietok účastníkov konania požiada tajomník o rozhodnutie predsedu.

6. Ak návrh na vstup vedľajšieho účastníka do konania podaný treťou osobou, ktorá nie je členským štátom, nie je vyhotovený v jazyku konania, požiada tajomník o odstránenie tohto nedostatku predtým, ako ho doručí účastníkom konania. Ak sa v lehote stanovenej na tento účel tajomníkom predloží znenie návrhu v jazyku konania, za deň podania písomnosti na účely jej zápisu do registra sa považuje deň podania pôvodného návrhu vyhotoveného v inom jazyku.

7. Ak sa nedostatky neodstránia, alebo v prípade námietok dotknutého účastníka konania tajomník požiada o rozhodnutie predsedu.

Článok 9

Osvedčenie advokáta

Na účely predloženia osvedčenia podľa článku 31 ods. 2 rokovacieho poriadku o tom, že advokát zastupujúci účastníka konania alebo pomáhajúci splnomocnenému zástupcovi účastníka konania je oprávnený zastupovať účastníka konania pred súdom jedného z členských štátov alebo iného štátu, ktorý je zmluvnou stranou Dohody o Európskom hospodárskom priestore, možno odkázať na písomnosť už doručenú kancelárii Súdu pre verejnú službu. V každom prípade však písomnosť, na ktorú sa odkazuje, nesmie byť vyhotovená viac ako päť rokov pred dňom podania žaloby.

Článok 10

Doručovanie

1. Tajomník dbá o to, aby sa doručenia a oznámenia upravené štatútom, ako aj rokovacím poriadkom uskutočňovali podľa článku 36 rokovacieho poriadku.

2. V konaniach o predbežných opatreniach upravených v článkoch 115 až 120 rokovacieho poriadku môže tajomník procesné dokumenty zaslať všetkými vhodnými prostriedkami odôvodnenými naliehavosťou situácie.

Článok 11

Určenie a predĺženie lehôt

1. Tajomník v súlade so splnomocneniami podľa článku 39 ods. 2 rokovacieho poriadku určí, prípadne predĺži lehoty upravené v rokovacom poriadku.

2. Lehoty stanovené rokovacím poriadok možno predĺžiť len vo výnimočných prípadoch. Každá žiadosť v tomto zmysle sa musí riadne odôvodniť a musí sa kancelárii Súdu doručiť dostatočne včas pred dňom uplynutia pôvodne stanovenej lehoty. Lehotu v zásade nemožno predĺžiť viac ako raz. Predseda môže predĺžiť procesné lehoty, ktoré nie sú stanovené rokovacím poriadkom.

Článok 12

Pojednávania a zápisnice z pojednávaní

1. Pred každým verejným pojednávaním zabezpečí tajomník vypracovanie rozvrhu pojednávania v jazyku konania, pričom tento rozvrh obsahuje dátum, hodinu a miesto konania pojednávania, príslušné rozhodovacie zloženie, zoznam vecí, ktoré sa budú prejednávať, a mená účastníkov konania, v prípade potreby anonymizované v súlade s článkom 48 ods. 1 rokovacieho poriadku.

2. Rozvrh pojednávania sa vyvesí pri vstupe do pojednávacej miestnosti.

3. Tajomník vyhotoví v jazyku konania z každého pojednávania zápisnicu, ktorá obsahuje označenie veci, deň, hodinu a miesto pojednávania, prípadne oznámenie, či ide o verejné pojednávanie, alebo pojednávanie s vylúčením verejnosti, mená prítomných sudcov, generálneho advokáta a tajomníka, mená a postavenie zástupcov prítomných účastníkov konania, samotných žalobcov a vypočutých svedkov a znalcov, označenie dôkazov alebo procesných písomností predložených na pojednávaní, a pokiaľ je to potrebné, vyhlásenia urobené na pojednávaní, ako aj rozhodnutia vyhlásené na pojednávaní Súdom pre verejnú službu alebo jeho predsedom. Zápisnica sa zasiela účastníkom konania.

Článok 13

Svedkovia a znalci

1. Tajomník prijíma opatrenia potrebné na vykonanie znaleckého dokazovania a výsluchu svedkov.

2. Tajomník zabezpečuje od svedkov doklady o ich nákladoch a ušlom zárobku a od znalcov výkaz odmien potvrdzujúci nimi vykonané práce a ich náklady.

3. Tajomník v súlade s rokovacím poriadkom zabezpečuje prostredníctvom pokladne Súdu pre verejnú službu vyplatenie záloh svedkom a znalcom. Prípadné námietky týkajúce sa týchto záloh predloží na rozhodnutie predsedovi.

4. Tajomník vymáha od účastníkov konania, ktorí sú povinní nahradiť trovy konania, náhradu trov súvisiacich s vypočutím znalcov a svedkov v súvislosti s konaním vo veci, ktoré zaplatil Súd prvého stupňa. V prípade potreby sa použijú ustanovenia článku 15 ods. 3 týchto pokynov.

Článok 14

Originály rozsudkov a uznesení

1. Originály rozsudkov a uznesení Súdu prvého stupňa sú chronologicky uložené v archívoch kancelárie Súdu. Jedna overená kópia sa vloží do spisu týkajúceho sa veci.

2. Na žiadosť účastníkov konania im tajomník doručí ďalšie overené kópie originálu rozsudku alebo uznesenia.

3. Poznámka o rozsudkoch a uzneseniach vyhlásených Všeobecným súdom v nadväznosti na odvolanie alebo Súdnym dvorom v prípade preskúmania sa uvedie na okraj dotknutého rozsudku alebo uznesenia; ich overená kópia sa priloží k napadnutému rozsudku alebo uzneseniu.

Článok 15

Zábezpeka a vymáhanie súm

1. Ak je to potrebné, tajomník vymáha v prospech pokladne Súdu pre verejnú službu sumy uhradené v súvislosti s právnou pomocou, zálohy poskytnuté svedkom a znalcom alebo sumy dlžné či zložené do zábezpeky účastníkmi konania podľa článkov 108 a 109 rokovacieho poriadku zaslaním doporučenej poštovej zásielky s doručenkou alebo prípadne prostredníctvom aplikácie e-Curia účastníkovi konania, ktorý je na základe rozhodnutia, ktorým sa konanie končí, alebo odôvodneného uznesenia predsedu Súdu pre verejnú službu podľa článku 109 rokovacieho poriadku povinný ich uhradiť. Sumy zložené do zábezpeky sa prevedú na viazaný účet inštitúcie.

2. Doporučená poštová zásielka sa považuje za doručenú adresátovi desiaty deň po jej podaní na pošte v mieste, kde má Súd pre verejnú službu sídlo, pokiaľ doručenkou nie je preukázané, že zásielka bola prijatá v iný deň, alebo pokiaľ adresát v lehote troch týždňov od upovedomenia faxom neinformuje tajomníka, že mu nebola doručená.

3. Ak sa úhrada dlžných súm neuskutoční v lehote stanovenej tajomníkom, tajomník môže Súdu pre verejnú službu navrhnúť, aby vydal uznesenie, ktoré má povahu exekučného titulu, a môže požiadať o jeho nútený výkon.

Článok 16

Poplatky kancelárii Súdu

1. Ak sa účastníkovi konania na jeho žiadosť vydá kópia procesnej písomnosti alebo výpis zo spisu alebo z registra v listinnej podobe, tajomník vyberie poplatok kancelárii Súdu vo výške 3,50 eura za stranu za overenú kópiu a 2,50 eura za stranu za neoverenú kópiu.

2. Ak dá tajomník na žiadosť účastníka konania vyhotoviť preklad procesnej písomnosti alebo výpisu zo spisu, vyberie poplatok kancelárii Súdu vo výške 1,25 eura za riadok.

Článok 17

Uverejňovanie dokumentov a ich sprístupnenie na internete

1. Tajomník zodpovedá za uverejňovanie dokumentov Súdu pre verejnú službu a za ich sprístupnenie na internete.

2. Tajomník zabezpečí, aby sa v Úradnom vestníku Európskej únie uverejnili rozhodnutia stanovené rokovacím poriadkom, týmito pokynmi a praktickými pokynmi pre účastníkov konania, ako aj oznámenia o návrhoch na začatie konania a rozhodnutiach, ktorými sa končí konanie.

3. Tajomník dbá o to, aby sa judikatúra Súdu pre verejnú službu zverejnila v súlade s podmienkami, ktoré Súd stanovil.

Článok 18

Usmernenia pre zástupcov účastníkov konania

Na zabezpečenie riadneho priebehu konaní tajomník poskytne zástupcom účastníkov konania na ich žiadosť informácie o ustálenej praxi pri uplatňovaní rokovacieho poriadku, praktických pokynov pre účastníkov konania, týchto pokynov pre tajomníka, rozhodnutia o e-Curii a podmienok používania aplikácie e-Curia.

Článok 19

Výnimky

Ak si to vyžadujú osobitné okolnosti veci a riadny výkon spravodlivosti, Súd pre verejnú službu alebo jeho predseda sa môže od ustanovení týchto pokynov odchýliť.

Článok 20

Účinnosť týchto pokynov

1. Tieto pokyny pre tajomníka, ktorých znenie v jazykoch uvedených v článku 1 nariadenia Rady č. 1 je pre Súd pre verejnú službu záväzné na základe článku 7 ods. 2 prílohy I Štatútu Súdneho dvora Európskej únie, sa uverejnia v Úradnom vestníku Európskej únie. Účinnosť nadobúdajú v prvý deň tretieho mesiaca nasledujúceho po ich uverejnení.

2. Tieto pokyny pre tajomníka zrušujú a nahrádzajú pokyny pre tajomníka z 11. júla 2012 (Ú. v. EÚ L 260, s. 1).